**NOTĂ INFORMATIVĂ**

**cu privire la modificarea normelor de personal pentru instituțiile publice de învățământ primar și secundar (ciclul I și II) și pentru căminul instituției de învățământ secundar, ciclul II**

|  |
| --- |
| 1. **Denumirea autorului și, după caz, a participanților la elaborarea proiectului** |
| Normele de personal pentru instituțiile publice de învățământ primar și secundar (ciclul I și II) și pentru căminul instituției de învățământ secundar, ciclul II au fost elaborate de către Ministerul Educației și Cercetării. |
| 1. **Condițiile ce au impus elaborarea proiectului de act normativ și finalitățile urmărite** |
| Normele de personal pentru școli au fost elaborate pe durata a circa 2 ani. În procesul de elaborare, documentul a fost pus repetat la transparență decizională, pentru discuții publice. Au fost desfășurate consultări publice cu diferite categorii de personal, desfășurate discuții online cu diferite categorii de beneficiari. Cu toate acestea, după aprobarea documentului, au parvenit mai multe solicitări din partea beneficiarilor.  De asemenea, drept urmare a mai multor discuții în cadrul vizitelor în teritoriu și în cadrul cu instituțiilor de învățământ, personalul de conducere și cadrele didactice, au expus mai multe solicitări, argumentate, cu privire la ajustarea Normelor de personal.  În context, MEC a operat unele ajustări la ordinul nr. 1388 din 01.11.2023 de aprobare a Normelor de personal pentru instituțiile publice de învățământ primar și secundar (ciclul I și II) și pentru căminul instituției de învățământ secundar, ciclul II. |
| 1. **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul documentului nu are ca scop armonizarea legislaţiei naţionale cu legislaţia Uniunii Europene și nu necesită descrierea gradului de compatibilitate. |
| 1. **Principalele prevederi ale proiectului și evidențierea elementelor noi** |
| Principalele modificări la Ordinul de aprobare a Normelor de personal pentru instituțiile publice de învățământ primar și secundar (ciclul I și II) și pentru căminul instituției de învățământ secundar, ciclul II, se referă la:   1. A fost revizuit numărul de norme pentru funcțiile de director adjunct, precum și exclusă limita maximă de 6 unități. Acest lucru va permite instituțiilor de învățământ care au clase cu profil, precum și celor cu un număr foarte mare de elevi să asigure un management eficient. 2. S-a majorat numărul de posturi pentru funcția de psiholog. De asemenea s-a oferit posibilitatea și școlilor de până la 200 de elevi să poată angaja psiholog. Totodată, acestea pot apela la Serviciul raiona/municipal de asistență psihopedagogică (SAP) pentru a li se oferi specialiști calificați. Toți elevii, indiferent de mediul lor socio-economic sau de tipul de școală pe care îl frecventează, ar trebui să aibă acces la servicii psihologice și de sănătate mentală. Prin asigurarea prezenței unui psiholog în toate școlile, se promovează echitatea și accesibilitatea la astfel de servicii pentru toți elevii. Un psiholog școlar poate oferi sprijin emoțional, consiliere și orientare pentru a-i ajuta pe elevi să facă față stresului, anxietății, depresiei sau altor dificultăți personale. Prezența unui psiholog în școală va contribui la crearea unui mediu școlar mai sigur și mai pozitiv. Elevii se simt mai în siguranță știind că au un profesionist la dispoziție pentru a-i ajuta să facă față problemelor lor emoționale sau comportamentale. 3. Instituțiile de învățământ cu un număr mai mare de 641 de elevi, prin excepție de la normele stabilite, pot angaja 1 unitate de cadru didactic de sprijin la momentul identificării necesității pentru cel puțin un copil. Cadrele didactice de sprijin contribuie la crearea și menținerea unui mediu școlar pozitiv și incluziv, în care elevii se simt acceptați, sprijiniți și încurajați pentru a atinge succesul academic și pentru a se dezvolta în mod holistic. 4. S-a inlcus postul de secretar pentru școlile de până la 200 de elevi. Un secretar este necesar într-o instituție de învățământ pentru a asigura administrarea eficientă a instituției, pentru a oferi suport personalului școlar și pentru a asigura conformitatea legală și respectarea standardelor educaționale. 5. S-a majorat numărul maxim posibil de contabili pentru instituțiile de învățământ care sunt la autogestiune și nu folosesc serviciile contabilității centralizate. 6. A fost majorat numărul maxim de posturi pentru Analist date / Administrator baze de date. Sistemele informaționale deținute de MEC sunt în proces continuu de dezvoltare și completare cu indicatori. Se trece treptat la Registrul electronic și sunt în proces de dezvoltare platformele online de admitere în școli. 7. De asemenea, pentru instituțiile cu un număr de peste 281 de elevi, s-a majorat limita pentru Muncitor la îngrijirea complexă și reparația clădirilor. În multe instituții de învățământ cest personal îndeplinește multiple funcții de întreținere a instituției. 8. O solicitare mai specială a venit de la instituțiile de profil Arte. Astfel, în licee, școli primare și gimnazii, în care activează clase cu profil muzical (coral), artistic, teatral și coregrafic, la specialitățile respective se va putea introduce funcția de acordor de instrumente muzicale din calculul 1,0 unitate pentru fiecare 30 de instrumente muzicale. Sau se vor contracta servicii la necesitate   Reiterăm că Normele de personal constituie **numărul maxim de posturi** ce pot fi instituite în cadrul instituției publice de învățământ primar și secundar (ciclul I şi II) și căminului instituției publice de învățământ secundar, ciclul II.  Schema de încadrare a personalului în instituţiile publice de învăţământ se elaborează în fiecare an de către directorul instituţiei de învăţământ, se avizează de consiliul de administraţie al instituţiei şi se aprobă de organul local de specialitate în domeniul învăţământului/fondator, în limita normelor de personal stabilite prin prezentul ordin și a bugetului aprobat pentru instituție.  Directorul instituției publice de învățământ primar și secundar (ciclul I și II), la elaborarea schemei de încadrare a personalului instituției, căminului poate include și alte posturi care nu se regăsesc în normele de personal din prezentul ordin, conform Clasificatorului ocupațiilor din Republica Moldova, **în limita bugetului disponibil**, cu argumentarea necesității acestora. |
| 1. **Fundamentarea economico-financiară** |
| Proiectul Normelor de personal nu necesită resurse financiare suplimentare de la bugetul de stat, decât cele prevăzute de actele normative de finanțare în vigoare.  Posturile pentru cadrele didactice din instituțiile de învățământ primar și secundar (ciclul I și II) se vor institui în corespundere cu numărul de clase și în conformitate cu Planul-cadru pentru învățământul primar, gimnazial și liceal, aprobat de Ministerul Educației și Cercetării.  Normele de personal pentru personalul nedidactic și auxiliar vor fi stabilite în limita cheltuielilor de personal aprobate în bugetul anului respectiv, argumentându-se necesitatea acestora.  Schema de încadrare a personalului din instituțiile de învățământ primar, gimnazial și liceal se va aproba de către organul local de specialitate în domeniul învățământului/fondator, în limita alocațiilor bugetare aprobate. |
| 1. **Modul de încorporare a actului în cadrul normativ în vigoare** |
| Pentru implementarea prezentului proiect nu va fi necesară modificarea altor acte normative. |
| 1. **Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul a fost plasat pe pagina web oficială a Ministerului Educației și Cercetării [www.mec.gov.md](http://www.mec.gov.md), meniul Transparență, submeniul Transparență decizională, secțiunea Modul de participare ....... |
| **8. Constatările expertizei anticorupție** |
| Proiectul documentului nu necesită efectuarea expertizei anticorupție |
| **9. Constatările expertizei de compatibilitate** |
| Proiectul nu intră în categoria actelor normative care necesită expertiza de compatibilitate cu legislația Uniunii Europene. |
| **10. Constatările expertizei juridice** |
| Proiectul documentului va fi expertizat de către Ministerul Justiției. |
| **11. Constatările altor expertize** |
| Proiectul documentului nu necesită alte expertize |

**Ministru Dan PERCIUN**

Ex.: A.Prisăcaru, 022-232785